# О б р а з л о ж е њ е

# Одлука о изменама и допунама одлуке о буџету

# општине Ћуприја за 2020. годину

Законски основ за доношење Одлуке о изменама и допунама одлуке о буџету општине Ћуприја за 2020. годину садржан је у члану 32. Закона локалној самоуправи и члану 63. Закона о буџетском систему.

Као и цела Србија и општина Ћуприја се суочава са ризицима и неизвесностима услед епидемије корона вируса. Предузете мере у оквиру борбе за заштиту здравља људи праћене и увођењем ванредног стања неминовно су се одразиле и на економску активност у свим привредним секторима у нашој општини.

Општина Ћуприја је у првом и другом кварталу 2020. године имала слабији прилив у буџет и овом предложеном Одлуком о изменама и допунама Одлуке о буџету општине Ћуприја за 2020. годину смањен је обим буџета за 355.552.400 динара.

У вези мера Владе Републике Србије које су донете у циљу спречавања појаве ширења и сузбијања заразне болести COVID-19, а у циљу стављања у функцију свих расположивих ресурса, укључујући и финансијска средства, ради сузбијања ширења ове заразне болести, општина Ћуприја размотрила је све расходе и издатке који се финансирају из буџета, те да сходно горе наведеном извршила је распоред средстава у односу на обавезе чије измирење је у овом тренутку приоритетно, а део капиталних инвестиција које су планиране у 2020. години, померене су за 2021. годину.

Пројекти чија реализација је била планирана у две године (2020. и 2021. година), као што су Пројекат Изградње капеле у Ћуприји, Пројекат Изградње прихватилишта за псе и Пројекат Изградње трафостанице у старој индустијској зони померени су за 2021. годину.

Пројекат Атлетски центар Србије – атлетска дворана планиран је у периоду од 2020-2022. године и то делом из средстава Републике, а делом из средстава општине Ћуприја помера се за 2021. и 2022. годину, и Република преузима финансирање овог пројекта.

Општина Ћуприја је са повериоцем PHOENIX PHARMA ДОО Београд склопила споразум о регулисању међусобних односа број 400-284/2020-01 од 22.05.2020. године на 32 месечне рате, тако да се износ од 85.000.000 динара, који је био планиран за измирење тих обавеза преноси у 2021. и 2022. годину, а у 2020. години остаје износ од 25.000.000 динара за измирење обавеза за рате које доспевају у 2020. години.

За износ од 30.000.000 динара, а на основу Одлуке о задуживању општине Ћуприја за финансирање дефицита текуће ликвидности број 420-41/2020-02 од 14.09.2020. године, повећана је економска класификација 611 – Отплата главнице домаћим кредиторима. Овај износ општина Ћуприја биће у обавези да врати до краја буџетске 2020. године.

Извршене су и ситне корекције код Општинске управе на конту 424 – Специјализоване услуге, 425 – Текуће поправке и одржавање, 426 – Материјал и 512 – Машине и опрема.

Код свих индиректних корисника дошло је до смањења апропријација, јер због епидемије COVID19 многе планиране активности нису могле да буду обављене у целости, а неке од активности су потпуно обустављене.